Diari Oficial de la Generalitat Valenciana


Sumari del DOGV 9726, del 16-11-2023 (2023/11538)

RESOLUCIÓ de 7 de novembre de 2023, de la Conselleria d'Educació, Universitats i Ocupació, per la qual es convoquen beques per a la realització d'estudis universitaris, exempció de taxes, durant el curs acadèmic 2023-2024 en les universitats que integren el sistema universitari valencià.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9726

Data del DOGV
:   16-11-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/11942


Data del document
:   07-11-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 7 de novembre de 2023, de la Conselleria d'Educació, Universitats i Ocupació, per la qual es convoquen beques per a la realització d'estudis universitaris, exempció de taxes, durant el curs acadèmic 2023-2024 en les universitats que integren el sistema universitari valencià. [2023/11099]  
ÍNDEX  
I. Beques  
Article 1. Objecte  
Article 2. Persones beneficiàries i estudis compresos  
Article 3. Finançament  
Article 4. Condicions de concessió i quantia de la beca  
II. Criteris de valoració  
Article 5. Criteris de valoració i adjudicació  
Article 6. Requisits generals exigibles  
Capítol I. Requisits econòmics  
Article 7. Renda  
Article 8. Membres computables  
Article 9. Deduccions  
Article 10. Llindars  
Article 11. Patrimoni  
Capítol II. Requisits acadèmics  
Secció I. Estudis conduents al títol oficial de màster universitari  
  
Article 12. Mínim de crèdits matriculats  
Article 13. Rendiment acadèmic  
Article 14. Càlcul de la nota mitjana  
Article 15. Màxim d'anys de gaudi de la beca  
Secció II. Estudis universitaris conduents al títol de grau  
Article 16. Mínim de crèdits matriculats  
Article 17. Rendiment acadèmic  
Article 18. Aprofitament acadèmic excepcional  
Article 19. Màxim d'anys de gaudi de la beca  
Article 20. Canvi d'estudis  
Article 21. Dobles titulacions  
Article 22. Situacions especials  
III. Regles de procediment  
Article 23. Model de sol·licitud i documents que han d'acompanyar-la  
Article 24. Termini de presentació de sol·licituds  
Article 25. Instrucció del procediment  
Article 26. Proposta de concessió i denegació de beques  
Article 27. Termini de resolució i notificació  
Article 28. Recursos  
  
Per l'Ordre 21/2016, de 10 de juny, de la Conselleria d'Educació, Investigació, Cultura i Esport, es van aprovar les bases reguladores per a la concessió de les beques per a la realització d'estudis universitaris en les universitats de la Comunitat Valenciana (DOGV 7805, 14.06.2016).  
  
  
D'acord amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
I. Beques  
  
Article primer. Objecte  
Convocar per al curs 2023-2024 el procediment per a l'atorgament de les beques per a la realització d'estudis universitaris en les universitats que integren el sistema universitari valencià, a les quals fa referència l'article 2 de la Llei 4/2007, de 9 de febrer, de coordinació del sistema universitari valencià.  
  
Article segon. Persones beneficiàries i estudis compresos  
1. Podrà sol·licitar una beca per a la realització d'estudis universitaris l'alumnat matriculat, durant el curs acadèmic 2023-2024, en les universitats que integren el sistema universitari valencià, així com en els centres adscrits, en qualsevol dels ensenyaments següents:  
a) Ensenyaments universitaris adaptats a l'Espai Europeu d'Educació Superior conduents a títols oficials de grau i de màster universitari.  
  
b) Complements de formació per a accés o obtenció del títol de màster i crèdits complementaris per a l'obtenció del títol de grau.  
  
2. No s'inclouen en aquesta convocatòria exempcions ni beques per a la realització d'estudis corresponents a tercer cicle o doctorat, estudis d'especialització ni estudis conduents a l'obtenció de títols propis de les universitats.  
  
Article tercer. Finançament  
Les subvencions compreses en aquesta convocatòria es concediran amb càrrec als pressupostos de la Generalitat per a l'any 2024, per un import global màxim de 5.000.000,00 d'euros (cinc milions d'euros) de l'aplicació pressupostària 65.07.46.841.65.1, línia de subvenció S1313000 del programa pressupostari 422.60 «Universitat i estudis superiors».  
Aquesta resolució s'ajusta al que es regula en la disposició addicional desena de la Llei de pressupostos de la Generalitat per a l'exercici 2023, amb la condició que hi haja el crèdit adequat i suficient una vegada aprovat el pressupost de la Generalitat per a l'exercici 2024, d'acord amb el que es disposa en els articles 41.1.a, 166.b i 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'import esmentat podrà ser incrementat a conseqüència d'una generació, una ampliació o una incorporació de crèdit, o perquè hi haja romanents d'altres convocatòries finançades amb càrrec al mateix crèdit o a crèdits inclosos en el mateix programa o programes del mateix servei, cosa que no requerirà nova convocatòria, d'acord amb el que es preveu en els articles 58 i 2 del reglament de la Llei general de subvencions, aprovat pel Reial decret 887/2006, de 21 de juliol.  
  
  
Article quart. Condicions de concessió i quantia de la beca  
1. Per a l'alumnat matriculat en universitats públiques i els centres públics adscrits, la beca consistirà en l'exempció del pagament de l'import dels crèdits matriculats. Aquest import és el que s'estableix en el Decret 118/2023, de 4 d'agost, del Consell, pel qual es fixen les taxes que cal satisfer per la prestació de serveis acadèmics universitaris per al curs 2023/2024 (DOGV 9657, 08.08.2023).  
2. Per a l'alumnat matriculat en universitats privades o en centres privats adscrits a universitats públiques, aquesta beca consistirà en una ajuda per al pagament de les despeses de matrícula dels crèdits matriculats. La quantia d'aquesta beca serà igual al preu mínim d'un estudi amb la mateixa experimentalitat establida en el Decret 118/2023.  
  
3. En tots els casos, la beca només comprendrà els crèdits matriculats per l'alumnat en primera i/o segona matrícula, sense perjudici del que es disposa en l'article cinqué d'aquesta resolució.  
4. No formaran part de la beca de matrícula els crèdits que excedisquen del mínim necessari per a obtindre la titulació de què es tracte.  
Tampoc formaran part de la beca els preus especials que es generen a conseqüència de convalidacions o de reconeixement o adaptacions d'estudis, assignatures o crèdits.  
5. S'entendran excloses de l'import de la beca les exempcions i bonificacions del pagament de les taxes esmentades a què tinguen dret les persones beneficiàries.  
6. L'exempció de les taxes per serveis acadèmics universitaris inclourà únicament les assignatures o crèdits en què s'haja matriculat l'alumnat, en primera o segona matrícula, i en una única titulació i especialitat.  
  
  
II. Criteris de valoració  
  
Article cinqué. Criteris de valoració i adjudicació  
1. Les beques es concediran en règim de concurrència competitiva. En el cas que l'import de les beques proposades per a concessió superara l'import global màxim previst en aquesta convocatòria, aquestes beques s'adjudicaran, en primer lloc, per als crèdits matriculats en primera matrícula i, si hi ha crèdit suficient, s'adjudicaran les beques per als crèdits matriculats en segona matrícula.  
2. Les beques es concediran en ordre descendent d'acord amb la nota mitjana obtinguda per l'alumnat proposat per a concessió en el curs acadèmic anterior o últim realitzat. En aquest supòsit, les beques s'adjudicaran fins que s'esgote l'import global màxim abans esmentat; queda exclòs de la beca l'alumnat la nota mitjana del qual siga inferior a la de l'alumna/e o alumnes en què s'esgote aquest import global màxim. En cas d'empat, tindrà preferència el sexe infrarepresentat en la titulació en la qual estiguen matriculats/ades; si persistix l'empat, tindrà preferència la renda més baixa.  
3. Per a l'alumnat que es matricule per primera vegada del primer curs d'estudis de grau i, amb possessió del títol de Batxillerat, accedisca a la universitat mitjançant la prova d'accés a la universitat (PAU), d'acord amb el que s'estableix en la Resolució de 16 de febrer de 2023, de la presidenta de la comissió gestora dels processos d'accés i preinscripció en les universitats públiques del sistema universitari valencià, per la qual es fan públics els acords de la comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2022-2023 per a l'alumnat que estiga en possessió dels títols de Batxillerat, de tècnic o tècnica superior de Formació Professional, de tècnic o tècnica superior d'Arts Plàstiques i Disseny o de tècnic o tècnica superior d'esports, o equivalents a efectes acadèmics (DOGV 9541, 24.02.2023), s'atendrà la nota d'accés a la universitat, excloent-ne la qualificació obtinguda en les proves de les matèries d'opció del bloc de les assignatures troncals; és a dir, la nota d'accés serà la mitjana ponderada establida per la normativa: el 60 % per a la qualificació final de Batxillerat i el 40 % per a la nota de la fase obligatòria de la PAU.  
  
En les altres vies d'accés a la universitat s'atendrà la nota obtinguda en la prova o ensenyament que permeta l'accés a la universitat. En els casos excepcionals en què la qualificació aconseguida en la prova d'accés per la persona beneficiària no es corresponga amb l'escala de 0 a 10, l'òrgan de selecció realitzarà l'adaptació a aquesta escala que resulte procedent.  
4. Per a l'alumnat que es matricule per primera vegada de primer curs d'estudis de màster oficial, la nota mitjana a la qual fa referència el punt 2 anterior serà la de l'expedient acadèmic corresponent als estudis universitaris que li donen accés al màster i s'obtindrà d'acord amb el que s'estableix en l'article 13 d'aquesta resolució.  
5. Per a l'alumnat de segon curs i posteriors, o de primer curs de grau o de màster que ja hagen iniciat aquests estudis universitaris en cursos anteriors, la nota mitjana a la qual fa referència el punt 2 s'obtindrà aplicant les regles següents:  
5.1. La nota mitjana requerida serà la qualificació numèrica obtinguda en l'escala 0 a 10 en el curs anterior o en l'últim realitzat, incloent-hi, si és el cas, els complements formatius cursats.  
5.2. Quan no hi haja qualificacions numèriques, les qualificacions aconseguides es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
5.3. Quan es tracte de plans d'estudi organitzats per assignatures, la nota mitjana es calcularà dividint el total de punts obtinguts entre el nombre total d'assignatures.  
5.4. Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
  
V = P x NCa  
 NCt  
  
  
V = valor que resulta de la ponderació de la nota aconseguida en cada assignatura.  
P = puntuació de cada assignatura segons el barem establit en aquest article.  
NCa = nombre de crèdits que integren l'assignatura.  
NCt = nombre de crèdits cursats i que tenen la consideració de computables en aquesta resolució.  
  
Els valors resultants de l'aplicació d'aquesta fórmula se sumaran i el resultat serà la nota mitjana final.  
5.5. Les assignatures i crèdits reconeguts, convalidats, adaptats i transferits no es tindran en compte, en el cas dels alumnes indicats en aquest punt, per a l'obtenció de la nota mitjana a la qual fa referència el punt 2 anterior.  
5.6. Així mateix, a les notes mitjanes obtingudes d'acord amb el procediment establit en aquest article i procedents d'estudis universitaris d'enginyeria i arquitectura, se'ls aplicarà un coeficient d'1,17.  
  
  
Article sisé. Requisits generals exigibles  
Per a la concessió d'aquesta beca s'hauran de complir els requisits següents:  
a) Tindre la nacionalitat espanyola o d'un estat membre de la Unió Europea. En el cas de persones ciutadanes de la Unió o dels seus familiars, beneficiaris dels drets de lliure circulació i residència, no es requerirà que tinguen la condició de residents permanents o que acrediten ser treballadors per compte propi o alié.  
Tindran la consideració de «familiars» el cònjuge o la parella legal, així com els ascendents directes a càrrec seu i els descendents directes a càrrec seu de menys de 21 anys.  
En el supòsit d'estrangers no comunitaris, s'aplicarà el que es disposa en la normativa sobre drets i llibertats dels estrangers a Espanya i la seua integració social, excloent-ne els qui es troben en situació d'estada.  
  
Els requisits establits en aquest apartat hauran de reunir-se a 31 de desembre de 2022. Excepcionalment, en el cas de sol·licitants d'estatut de refugiat o protecció subsidiària, el permís de residència legal podrà obtindre's fins al 31 d'agost de 2023.  
b) Acreditar la residència administrativa en qualsevol municipi de la Comunitat Valenciana dins del termini de presentació de sol·licituds. Aquest requisit s'haurà de mantindre durant tot el curs acadèmic.  
  
c) Cursar estudis conduents a l'obtenció de títols universitaris oficials als quals fa referència l'article 2.1 d'aquesta resolució en universitats integrants del sistema universitari valencià i els seus centres adscrits durant el curs acadèmic 2023-24.  
d) No estar en possessió o no reunir els requisits legals per a l'obtenció d'un títol del mateix nivell o superior al corresponent al dels estudis per als quals se sol·licita la beca, dins del termini de presentació de sol·licituds. A aquest efecte, no podran ser persones beneficiàries de beca les que únicament els reste, per a l'obtenció del títol, l'acreditació d'un determinat nivell de coneixement d'un idioma estranger.  
  
e) Reunir els requisits econòmics i acadèmics que s'estableixen en aquesta resolució.  
  
  
CAPÍTOL I  
Requisits econòmics  
  
Article seté. Renda  
1. La renda familiar a l'efecte d'aquesta beca s'obtindrà per agregació de les rendes de cadascun dels membres computables de la família que obtinguen ingressos de qualsevol naturalesa, corresponent a l'exercici 2022 i calculada segons s'indica en els paràgrafs següents d'acord amb la normativa reguladora de l'Impost sobre la Renda de les Persones Físiques.  
2. Per a determinar la renda dels membres computables que presenten la declaració per l'Impost sobre la Renda de les Persones Físiques es procedirà de la manera següent:  
a) Se sumarà la base imposable general amb la base imposable de l'estalvi, excloent-ne tots els saldos nets negatius de guanys i pèrdues patrimonials de 2018 a 2021 i el saldo net negatiu de rendiments del capital mobiliari de 2018 a 2021 que s'ha d'integrar en la base imposable de l'estalvi.  
b) D'aquest resultat es restarà la quota resultant de l'autoliquidació.  
  
3. Per a determinar la renda dels membres computables que obtinguen ingressos propis i no hagen presentat la declaració per l'Impost sobre la Renda de les Persones Físiques se seguirà el procediment descrit en l'apartat a del punt 2 i del resultat obtingut es restaran els pagaments a compte efectuats.  
  
Article huité. Membres computables  
1. Per al càlcul de la renda familiar a l'efecte de beca són membres computables de la família les persones progenitores, tutores o encarregades de la guarda i protecció del o de la menor, si és el cas, la persona sol·licitant i els germans o germanes solters de menys de 25 anys que convisquen en el domicili familiar a 31 de desembre de 2022, o els de més edat quan es tracte de persones amb discapacitat, així com els ascendents de les persones progenitores que justifiquen la residència en el mateix domicili que els anteriors amb el certificat municipal corresponent.  
En el cas que les persones sol·licitants constituïsquen unitats familiars independents, també es consideren membres computables el cònjuge o, si és el cas, la persona a la qual es trobe unida per anàloga relació, així com les persones descendents, si n'hi haguera, que convisquen en el mateix domicili.  
2. En el cas de divorci o separació legal de les persones progenitores, no es considerarà membre computable qui no convisca amb la persona sol·licitant de la beca.  
No obstant això, si és el cas, tindrà la consideració de membre computable i sustentador principal el nou cònjuge, la parella, registrada o no, o la persona unida per relació anàloga, les rendes i el patrimoni de les quals s'inclouran dins del còmput de la renda i els patrimonis familiars. Així mateix, tindrà la consideració de membre computable la persona amb ingressos propis que, en la data referida, convisca en el domicili amb el sol·licitant quan no hi haja relació de parentiu i no es puga justificar un lloguer de pis compartit.  
Quan el règim de custòdia de les persones descendents siga el de custòdia compartida, es consideraran membres computables els dos progenitors de la persona sol·licitant de la beca, els descendents comuns i els ascendents dels progenitors que justifiquen la residència en el mateix domicili que els anteriors amb el certificat municipal corresponent.  
  
3. En els supòsits en què la persona sol·licitant de la beca siga una persona menor d'edat en situació d'acollida, s'aplicarà a la família d'acollida el que es disposa en els paràgrafs anteriors. Quan es tracte d'una persona major d'edat, tindrà la consideració de no integrat en la unitat familiar a aquest efecte, sempre que no subsistisquen les circumstàncies d'integració amb la família d'acollida i així s'acredite degudament.  
4. En els casos en què la persona sol·licitant al·legue la seua independència familiar i econòmica, amb l'estat civil que siga, haurà d'acreditar fefaentment que compta amb mitjans econòmics propis suficients que permeten aquesta independència, així com la titularitat o el lloguer del domicili habitual. En cas contrari, i sempre que els ingressos acreditats resulten inferiors a les despeses suportades en concepte d'habitatge i altres despeses considerades indispensables, s'entendrà no provada la independència, per la qual cosa, per al càlcul de la renda i el patrimoni familiar a l'efecte de la beca, es computaran els ingressos corresponents als membres computables de la família a què es referixen els punts 1 i 2.  
  
  
Article nové. Deduccions  
1. Una vegada treta la renda familiar a l'efecte de la beca segons el que s'estableix en els articles anteriors, se'n podran deduir les quantitats que corresponguen pels conceptes següents:  
a) El 50 % dels ingressos aportats per qualsevol membre computable de la família diferent dels sustentadors principals.  
b) 525 euros per cada germà/ana, incloent-hi la persona sol·licitant, que convisca en el domicili familiar, quan es tracte de famílies nombroses o monoparentals de categoria general, i 800 euros per a famílies nombroses o monoparentals de categoria especial, sempre que tinga dret a aquest benefici. aquestes deduccions no seran acumulables entre si. La deducció aplicable a la persona sol·licitant serà de 2.000 euros quan aquesta es trobe afectada d'una discapacitat de grau igual o superior al 65 %. Quan siga la mateixa persona sol·licitant la titular de la família nombrosa o monoparental, les quantitats assenyalades seran computades en relació amb els fills i filles que la componen.  
  
c) 1.811 euros per cada germà/ana o fill/a de la persona sol·licitant o la mateixa persona sol·licitant que estiga afectada de discapacitat, legalment qualificada, de grau igual al 33 % o superior. Aquesta deducció serà de 2.881 euros quan la discapacitat siga de grau igual al 65 % o superior. Quan siga la mateixa persona sol·licitant qui estiga afectada per la discapacitat de grau igual al 65 % o superior, la deducció aplicable serà de 4.000 euros.  
  
d) El 20 % de la renda familiar quan la persona sol·licitant siga òrfena absoluta i tinga menys de 25 anys.  
2. Per a poder ser tingudes en compte, haurà d'acreditar-se que aquestes situacions concorrien a 31 de desembre de 2022.  
  
Article desé. Llindars  
Per a tindre dret a la beca, els llindars de renda familiar no superables seran els següents:  
Famílies d'1 membre: 19.970 euros  
Famílies de 2 membres: 31.878 euros  
Famílies de 3 membres: 42.129 euros  
Famílies de 4 membres: 49.657 euros  
Famílies de 5 membres: 53.825 euros  
Famílies de 6 membres: 57.482 euros  
Famílies de 7 membres: 61.058 euros  
Famílies de 8 membres: 64.584 euros  
A partir del huité membre, s'hi afegiran 3.595 euros per cada nou membre computable.  
  
Article onzé. Patrimoni  
1. Es denegarà la sol·licitud de la beca, siga quina siga la renda familiar calculada segons el que es disposa en les bases anteriors, quan el valor dels elements indicatius del patrimoni del conjunt de membres computables de la família supere algun dels llindars següents:  
  
a) La suma dels valors cadastrals de les finques urbanes que pertanyen a la unitat familiar, excloent-ne l'habitatge habitual, no podrà superar els 45.900 euros. En cas de municipis en els quals la data d'efecte de l'última revisió cadastral estiguera compresa entre l'1 de gener de 1990 i el 31 de desembre de 2002 es multiplicaran els valors cadastrals per 0,49. En el cas que la data de la revisió esmentada fora posterior al 31 de desembre de 2002, els valors cadastrals es multiplicaran pels coeficients següents:  
Per 0,43 els revisats en 2003.  
Per 0,37 els revisats en 2004.  
Per 0,30 els revisats en 2005.  
Per 0,26 els revisats en 2006.  
Per 0,25 els revisats en 2007.  
Per 0,25 els revisats en 2008.  
Per 0,26 els revisats en 2009.  
Per 0,28 els revisats en 2010.  
Per 0,30 els revisats en 2011.  
Per 0,32 els revisats en 2012.  
Per 0,34 els revisats en 2013.  
Per 0,36 els revisats entre 2014 i 2021, els dos inclosos.  
Per 0,35 els revisats en 2022.  
En els municipis situats a la Comunitat Foral de Navarra, el valor cadastral es multiplicarà en tot cas per 0,50.  
La Direcció General del Cadastre haurà de facilitar la informació dels municipis que corresponguen a cadascuna de les situacions indicades a l'efecte d'aplicar el coeficient de ponderació.  
b) La suma dels valors cadastrals de les construccions situades en finques rústiques, exclòs el valor cadastral de la construcció que constituïsca l'habitatge habitual de la família, no podrà superar els 45.900 euros; seran aplicables a aquestes construccions els coeficients multiplicadors, en funció de l'any en què s'haja efectuat l'última revisió cadastral, que s'estableixen en l'apartat a anterior.  
c) La suma dels valors cadastrals de les finques rústiques, excloent-ne els valors cadastrals de les construccions que pertanyen als membres computables de la família, no podran superar els 16.130 euros per cada membre computable.  
d) La suma de tots els rendiments nets reduïts del capital mobiliari més el saldo net positiu de tots els guanys i les pèrdues patrimonials pertanyents als membres computables de la família no podrà superar els 2.000 euros. No s'inclouran en aquesta suma les subvencions rebudes per a adquisició o rehabilitació de l'habitatge habitual, la renda bàsica d'emancipació ni l'import dels premis en metàl·lic o en espècie obtinguts per la participació en jocs, concursos, rifes o combinacions aleatòries inferiors a 1.500 euros.  
Els guanys patrimonials derivats dels premis esmentats es computaran d'acord amb la normativa de l'Impost sobre la Renda de les Persones Físiques.  
El valor dels elements indicatius del patrimoni a què es referix aquest apartat es determinarà d'acord amb el que es disposa en la normativa de l'Impost sobre la Renda de les Persones Físiques per al seu valor a 31 de desembre de 2022.  
2. Quan els membres computables de la família disposen de diversos elements indicatius del patrimoni dels descrits en el punt anterior es calcularà el percentatge de valor de cada element respecte al llindar corresponent. Es denegarà la beca quan la suma dels percentatges referits supere el 100 %.  
3. També es denegarà la beca sol·licitada quan la suma dels ingressos procedents d'activitats econòmiques de què siguen titulars els membres computables de la família, en estimació directa o en estimació objectiva, siga superior a 155.500 euros.  
4. A l'efecte de calcular el valor dels elements a què es referixen els punts anteriors es deduirà el 50 % del valor dels que pertanguen a qualsevol membre computable de la família, exclosos els sustentadors principals.  
  
  
CAPÍTOL II  
Requisits acadèmics  
  
Secció I  
Estudis conduents al títol oficial de màster universitari  
  
Article dotzé. Mínim de crèdits matriculats  
1. Per a tindre dret a les beques que es convoquen d'acord amb les bases establides en aquesta resolució per a estudis de màster oficial, la persona sol·licitant haurà d'estar matriculada almenys de 60 crèdits dins del termini de presentació de sol·licituds. Aquest requisit s'haurà de mantindre durant tot el curs acadèmic.  
2. No obstant això, podrà obtindre també beca l'alumnat que es matricule entre 30 i 59 crèdits.  
3. El nombre mínim de crèdits fixat en els paràgrafs anteriors en què l'alumnat ha de quedar matriculat en el curs per al qual sol·licita la beca no serà exigible, per una sola vegada, en el cas de les persones sol·licitants a les quals, per a finalitzar els seus estudis, els quede un nombre de crèdits inferior a aquest nombre mínim, sempre que no s'haja gaudit de la beca durant més anys dels previstos en l'article 15.  
  
4. Les assignatures o crèdits reconeguts, convalidats i adaptats no es tindran en compte a l'efecte del compliment dels requisits acadèmics establits en aquest article.  
5. En cap cas entraran a formar part dels mínims a què es referixen els punts anteriors els crèdits corresponents a especialitats diferents o que superen els necessaris per a l'obtenció del títol corresponent.  
  
6. L'alumnat que curse complements de formació haurà de quedar matriculat en la totalitat dels crèdits i es concedirà la beca una sola vegada.  
  
Article tretzé. Rendiment acadèmic  
1. Per a tindre dret a beca, l'alumnat de màsters haurà de complir els requisits acadèmics següents:  
a) L'alumnat de primer curs de màsters habilitants haurà d'acreditar una nota mitjana de 6,50 punts en els estudis previs que donen accés al màster habilitant. En els estudis de màster restants aquesta nota mitjana serà de 7,00 punts. A aquest efecte, les notes mitjanes procedents de la branca de coneixement d'enginyeria i arquitectura es multiplicaran pel coeficient 1,17.  
b) L'alumnat de segon curs dels màsters habilitants haurà d'acreditar una nota mitjana de 6,50 punts en el primer curs. En els estudis de màster restants aquesta nota mitjana serà de 7,00 punts.  
2. En tot cas, a més de les notes mitjanes fixades en el punt anterior, les persones sol·licitants de beca per a segon curs de màster hauran d'acreditar haver superat la totalitat dels crèdits en què hagueren estat matriculats en primer curs. Així mateix, no podran ser beneficiàries les persones que no hagen superat alguna assignatura de primer o segon curs de màster.  
  
Article catorzé. Càlcul de la nota mitjana  
Per al càlcul de la nota mitjana a la qual es referix l'article anterior s'aplicaran les regles següents:  
1. Per a la concessió d'una beca als qui es matriculen per primera vegada de primer curs d'estudis de màster habilitant, la nota mitjana es calcularà amb les qualificacions numèriques obtingudes en l'escala 0 a 10 en els crèdits de què conste el pla d'estudis de la titulació que els dona accés al màster habilitant.  
2. Per a la concessió de beca als qui es matriculen de segon curs, la nota mitjana requerida serà la qualificació numèrica obtinguda en l'escala 0 a 10 en el curs anterior, incloent-hi, si és el cas, els complements formatius cursats.  
3. Quan no hi haja qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
4. Quan es tracte de plans d'estudi organitzats per assignatures, la nota mitjana es calcularà dividint el total de punts aconseguits entre el nombre total d'assignatures.  
5. Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
  
V = P x NCa  
 NCt  
  
  
V = valor que resulta de la ponderació de la nota obtinguda en cada assignatura.  
P = puntuació de cada assignatura segons el barem establit en aquest article.  
NCa = nombre de crèdits que integren l'assignatura.  
NCt = nombre de crèdits cursats i que tenen la consideració de computables en aquesta resolució.  
  
Els valors resultants de l'aplicació d'aquesta fórmula se sumaran i el resultat serà la nota mitjana final.  
6. Les assignatures i els crèdits reconeguts, convalidats, adaptats i transferits únicament es tindran en compte a l'efecte del càlcul de la nota mitjana de la titulació que done accés al primer curs del màster habilitant. En aquest supòsit tindran l'equivalència en punts corresponent a la qualificació aconseguida en el centre de procedència. Quan no hi haja aquesta qualificació es valoraran com a aprovat (5,5 punts).  
  
7. Les pràctiques externes curriculars i els treballs, projectes o exàmens de fi de grau o fi de carrera es comptabilitzaran com a assignatures amb els crèdits que tinguen assignats i amb la qualificació obtinguda per l'estudiant.  
8. Per al càlcul de la nota mitjana en el cas d'expedients procedents d'universitats estrangeres la comissió de selecció, a la qual fa referència l'article 25 d'aquesta resolució, establirà l'equivalència al sistema decimal espanyol assignatura per assignatura, tenint en compte la nota mínima d'aprovat i la màxima de la qualificació original i la consegüent relació de correspondència amb el sistema de qualificació decimal espanyol.  
9. Quan l'accés al màster habilitant es produïsca des de titulacions de només segon cicle, la nota mitjana s'establirà tenint en compte també les qualificacions aconseguides en el primer cicle anterior. La nota mitjana s'obtindrà de la suma de les qualificacions obtingudes en cadascuna de les assignatures dividida pel total.  
  
Article quinzé. Màxim d'anys de gaudi de la beca  
1. Podrà gaudir-se de la beca per als estudis conduents al títol oficial de màster universitari durant els anys de què conste el pla d'estudis.  
  
2. No obstant això, els qui hagen optat per la matrícula parcial o cursen la totalitat dels seus estudis en modalitat no presencial podran gaudir de la beca durant un any més del que es preveu en el punt 1 anterior.  
  
3. El personal becat afectat per una discapacitat igual al 65 % o superior que haguera aplicat la deducció de càrrega lectiva disposarà de fins al doble del que s'estableix en el punt 1 d'aquest article.  
4. En aquest sentit, als anys de gaudi d'aquestes beques de la Generalitat se sumaran els que s'haja gaudit de la condició de persona beneficiària de la beca en les convocatòries del ministeri competent en matèria d'educació per a la realització d'estudis universitaris.  
  
5. Quan es produïsca un canvi d'estudis universitaris cursats totalment o parcialment amb condició de personal becat, no podrà obtindre's cap beca en els nous estudis fins que s'acredite la superació en aquests estudis del mateix percentatge dels crèdits que s'hagueren superat amb beca en els estudis abandonats.  
6. En el supòsit de canvi d'estudis cursats totalment sense la condició de persona becada, es considerarà a aquest efecte com a rendiment acadèmic que ha de complir la persona sol·licitant per a obtindre beca en els nous estudis el requisit acadèmic que haguera hagut d'obtindre en l'últim curs dels estudis abandonats.  
  
  
Secció II  
Estudis universitaris conduents al títol de grau  
  
Article setzé. Mínim de crèdits matriculats  
1. Per a tindre dret a les beques que es convoquen d'acord amb les bases establides en aquesta resolució, en els estudis de grau les persones sol·licitants hauran d'estar matriculades de 60 crèdits, és a dir, en règim de dedicació acadèmica a temps complet. Aquesta matrícula haurà d'haver sigut realitzada dins del termini de presentació de sol·licituds i mantindre's durant tot el curs acadèmic.  
En el supòsit de matricular-se d'un nombre superior de crèdits, tots aquests seran tinguts en compte per a la valoració del rendiment acadèmic.  
2. No obstant això, també podrà obtindre beca l'alumnat de grau que es matricule d'un nombre mínim de crèdits comprés entre 30 i 59 crèdits. A l'efecte d'aquesta convocatòria, aquesta situació es denominarà matrícula parcial.  
3. El nombre mínim de crèdits fixat en els paràgrafs anteriors en què l'alumnat ha de quedar matriculat en el curs per al qual sol·licita la beca no serà exigible, per una sola vegada, en el cas de les persones sol·licitants a les quals, per a finalitzar els seus estudis, els quede un nombre de crèdits inferior a aquest nombre mínim, sempre que no hagen gaudit de la condició assignada a la beca durant més anys dels previstos en l'article 19.  
4. En cap cas entraran a formar part dels mínims a què es referixen els punts anteriors els crèdits corresponents a especialitats diferents o que superen els necessaris per a l'obtenció del títol corresponent, ni les assignatures o crèdits convalidats, adaptats o reconeguts.  
  
5. L'alumnat que, amb possessió d'un títol de diplomatura, mestratge, enginyeria o arquitectura tècniques, curse els crèdits complementaris necessaris per a obtindre una titulació de grau haurà de matricular-se en la totalitat dels crèdits per a l'obtenció de la titulació esmentada. Quan cursen complements de formació per a prosseguir estudis oficials de segon cicle hauran de matricular-se en la totalitat d'aquests complements. En els dos casos es concedirà la beca una sola vegada.  
  
6. Les comissions de selecció de beques de les universitats que admeten primera matrícula en el segon quadrimestre adaptaran a aquesta circumstància les disposicions d'aquesta resolució.  
  
Article desseté. Rendiment acadèmic  
1. De manera extraordinària, en aquesta convocatòria per al curs acadèmic 2023-2024, i a excepció dels qui es matriculen per primera vegada del primer curs d'estudis de grau, la resta de l'alumnat haurà d'haver superat en l'últim curs realitzat els percentatges següents dels crèdits en què hagueren estat matriculats:  
  
Branca de coneixement Percentatge de crèdits que s'han de superar  
Arts i Humanitats 75 %  
Ciències 55 %  
Ciències Socials i Jurídiques 70 %  
Ciències de la Salut 65 %  
Enginyeria i Arquitectura 55 %  
  
  
Els percentatges dels crèdits indicats en aquest punt també s'aplicaran a l'alumnat que s'haja matriculat en el règim de matrícula parcial en l'últim curs realitzat.  
2. En tot cas, el nombre mínim de crèdits en què havia d'estar matriculada la persona sol·licitant en l'últim curs realitzat serà el que, per a cada cas, s'indica en l'article 16.  
3. En el cas d'haver-se matriculat en un nombre de crèdits superior al mínim, tots aquests, fins i tot els de lliure elecció, seran tinguts en compte per a la valoració dels requisits acadèmics establits en aquesta resolució.  
  
Article dihuité. Aprofitament acadèmic excepcional  
S'entendrà que complix el requisit acadèmic establit en l'article 17 anterior l'alumnat que obtinga un aprofitament acadèmic excepcional. Per a determinar si hi ha aprofitament acadèmic excepcional de l'alumnat es calcularà l'increment percentual de crèdits matriculats en l'últim curs realitzat sobre el nombre mínim de crèdits a la matriculació dels quals obliga el punt 1 de l'article 16. El percentatge de crèdits que cal superar en aquests casos per a obtindre la beca es determinarà mitjançant les fórmules matemàtiques següents:  
55 - (Y/10) per a ensenyaments de les branques de coneixement d'Enginyeria i Arquitectura i de la branca de coneixement de Ciències.  
65 - (Y/10) per a ensenyaments de les branques de coneixement de Ciències de la Salut.  
75 - (Y/10) per a ensenyaments de les branques de coneixement d'Arts i Humanitats.  
70 - (Y/10) per a ensenyaments de les branques de coneixement de Ciències Socials i Jurídiques.  
Y= increment percentual de crèdits matriculats sobre el nombre mínim a la matriculació dels quals obliga l'article 16.1.  
  
Article denové. Màxim d'anys de gaudi de la beca  
1. No podran beneficiar-se d'aquestes beques els qui les hagen gaudit durant dos anys més dels establits en el pla d'estudis corresponent si es tracta d'ensenyaments de la branca de coneixement d'enginyeria i arquitectura en el cas d'ensenyaments conduents al títol oficial de grau, i un any més si es tracta dels altres estudis universitaris. En aquest sentit, als anys de gaudi d'aquestes beques de la Generalitat se sumaran els anys en què s'haja gaudit de la condició de persona beneficiària de la beca en les convocatòries del ministeri competent en matèria d'educació per a la realització d'estudis universitaris. En tot cas, hauran de complir-se els altres requisits acadèmics establits en aquesta resolució.  
  
2. Els qui opten per la matrícula parcial o cursen la totalitat dels estudis en la modalitat no presencial podran gaudir de la condició assignada a la beca durant un any més dels previstos en el punt anterior.  
  
3. El personal becari afectat per una discapacitat igual o superior al 65 % disposarà fins al doble del que s'estableix en el punt primer d'aquest article.  
  
Article vinté. Canvi d'estudis  
1. Quan es produïsca un canvi d'estudis universitaris cursats totalment o parcialment amb la condició de persona beneficiària d'aquestes beques, no podrà obtindre's aquesta beca en els nous estudis fins que s'acredite la superació en aquests estudis del mateix percentatge de crèdits que s'hagueren superat amb beca en els estudis abandonats.  
  
2. En el supòsit de canvi d'estudis realitzats sense la condició de persona beneficiària d'aquestes beques es considerarà a aquest efecte com a rendiment acadèmic que ha de complir el personal sol·licitant per a obtindre la beca en els nous estudis el requisit acadèmic que haguera hagut d'obtindre en l'últim curs dels estudis abandonats.  
3. No es considerarà canvi d'estudis les adaptacions als nous plans d'un mateix ensenyament; serà necessari, en tot cas, que l'alumnat complisca els requisits acadèmics establits amb caràcter general.  
  
  
Article vint-i-uné. Dobles titulacions  
Per a la concessió de les beques que es convoquen en aquesta resolució, als qui cursen dobles titulacions els serà aplicable el que es disposa en els articles anteriors, amb les excepcions que s'indiquen a continuació.  
1. Nombre de crèdits de matrícula  
Els qui cursen dobles titulacions hauran de matricular-se, com a mínim, dels crèdits que integren el curs complet segons al pla d'estudis establit.  
Aquesta matrícula haurà d'haver sigut realitzada dins del termini de presentació de sol·licituds i mantindre's durant tot el curs acadèmic. També podran gaudir de la beca si es matriculen, almenys, de la meitat dels crèdits que integren la matrícula completa.  
2. Rendiment acadèmic en el curs anterior  
Quan les dues titulacions cursades no pertanguen a la mateixa branca o àrea de coneixement, el rendiment acadèmic necessari per a l'obtenció de beca serà l'establit per a la branca de menys exigència acadèmica.  
En els casos de dobles titulacions no serà aplicable el que es disposa per als supòsits de rendiment acadèmic excepcional.  
3. Duració de la condició de personal becari  
Podrà gaudir-se de beca per a cursar dobles titulacions durant el nombre d'anys de què conste el pla d'estudis.  
No obstant això, en el cas que una o les dues titulacions pertanguen a la branca o àrea d'arquitectura i enginyeria, es podrà gaudir d'un any més del que s'estableix en el paràgraf anterior.  
4. Per al còmput del nombre d'anys de duració amb la condició de personal becari al qual fa referència el punt anterior, als anys de gaudi d'aquestes beques de la Generalitat se sumaran aquells en els quals s'haja gaudit de la condició de personal becari en les convocatòries del Ministeri amb competències en matèria d'Educació per a la realització d'estudis universitaris.  
  
Article vint-i-dosé. Situacions especials  
1. Quan els ingressos o els resultats acadèmics que hagen d'acreditar-se procedisquen d'un país estranger, les comissions de selecció corresponents requeriran al personal sol·licitant l'aportació de la documentació que consideren necessària a aquests efectes. El càlcul del contravalor en euros d'aquests ingressos es farà amb aplicació del tipus oficial que done un resultat inferior i que haja tingut la moneda respectiva el primer dia hàbil de l'exercici 2023.  
2. Quan els ingressos que hagen d'acreditar-se procedisquen de Navarra, Àlaba, Guipúscoa o Biscaia, les comissions de selecció podran requerir al personal sol·licitant l'aportació de documentació que consideren necessària a aquests efectes.  
3. En el cas que la sol·licitud de beca siga formulada per persones que formen part d'unitats familiars de les quals les administracions tributàries no disposen de dades, serà la persona sol·licitant qui haja d'aportar informació fefaent sobre la situació de renda i patrimoni de la unitat familiar; es denegarà la beca en cas contrari.  
  
  
III. Regles de procediment  
  
Article vint-i-tresé. Model de sol·licitud i documents que han d'acompanyar-la  
1. La tramitació i la presentació de la sol·licitud es realitzarà únicament per mitjans electrònics en la plataforma de tramitació de la GVA.  
  
En cas de dubte pot consultar el manual publicat en l'enllaç:   
  
https://ceice.gva.es/va/web/universidad/becas-de-estudios-universitarios  
2. El punt d'accés a la tramitació electrònica és la seu electrònica de la Generalitat, accessible en l'adreça web: https://sede.gva.es/va/. L'accés directe a aquest tràmit estarà disponible en l'enllaç següent:   
https://www.gva.es/va/inicio/procedimientos'id\_proc=265&version=amp  
Les incidències de tramitació electrònica relacionades amb qüestions tecnicoinformàtiques s'atendran mitjançant el correu:   
generalitat\_en\_bfb@ohc.tf.  
Els dubtes relacionats amb el contingut d'aquesta convocatòria seran atesos, preferentment, mitjançant el correu electrònic auniv\_ohsid@iia.xo; també es disposa del telèfon d'informació administrativa 012. Per a telefonades des de fora de la Comunitat Valenciana o per a les persones que disposen d'un servei de tarifa plana per a telefonades nacionals a telèfons fixos, el telèfon 526 334 661 (des de l'estranger +83 688 850 000).  
Una vegada omplida la sol·licitud telemàtica, l'ha de signar la persona interessada mitjançant qualsevol dels sistemes de signatura electrònica acceptats per la seu electrònica i l'ha d'enviar pel procediment telemàtic establit, de manera que es considerarà presentada amb caràcter general i s'obtindrà el resguard de la sol·licitud, que haurà de conservar la persona sol·licitant per a acreditar, en cas que resulte necessari, la presentació de la sol·licitud dins del termini i la forma establits.  
No es tindran en compte les sol·licituds omplides per via telemàtica que no completen el procés de presentació establit.  
Així mateix, la persona sol·licitant i la resta de membres computables de la unitat familiar podran autoritzar la Conselleria d'Educació, Universitats i Ocupació, amb la seua signatura en la mateixa sol·licitud electrònica, per a obtindre d'altres administracions públiques la informació que resulte precisa per a la determinació, el coneixement i la comprovació de totes les dades acreditatives d'identificació, de residència, acadèmiques, de renda i patrimoni i altres circumstàncies familiars i personals necessàries per a la resolució de la sol·licitud de beca.  
3. Als efectes establits en els articles anteriors i en els termes legalment previstos, l'autorització telemàtica dels membres computables de la unitat familiar s'efectuarà d'acord amb el que es preveu en els articles 9 i 10 de la Llei 39/2015, d'1 d'octubre, del procediment administratiu comú de les administracions públiques.  
4. Les persones sol·licitants que tinguen dret a alguna de les deduccions en la renda familiar, d'acord amb el que es disposa en l'article 9, hauran d'omplir les dades corresponents del model de sol·licitud.  
  
5. Els sol·licitants que al·leguen alguna de les circumstàncies següents hauran d'adjuntar a la sol·licitud telemàtica la documentació que s'indica a continuació. Així mateix, acreditaran que aquests situacions concorrien a 31 de desembre de 2022.  
5.1. En cas d'orfandat absoluta de l'alumnat de menys de 25 anys s'haurà d'aportar el document que acredite la situació d'orfandat.  
6. La persona sol·licitant de la beca que s'incloga en algun dels supòsits d'unitat familiar que a continuació es relacionen, annexarà a la sol·licitud telemàtica la documentació que acredite aquesta situació a 31 de desembre de 2022:  
6.1. Quan s'incloga com a únic membre de la unitat familiar:  
Haurà d'aportar la documentació que justifique que compta amb mitjans econòmics propis suficients, així com la titularitat o el lloguer del domicili habitual i el certificat d'empadronament col·lectiu, conjunt o familiar a 31 de desembre de 2022. Tots aquests documents seran necessaris per a acreditar fefaentment la independència econòmica i familiar.  
6.2. En cas de viduïtat, separació, divorci, cessament de la convivència o no convivència de les mares/pares de la sol·licitant s'aportarà segons siga procedent: certificat de defunció, sentència judicial de separació o de divorci i conveni regulador o document públic de mesures sobre la cura i l'educació dels descendents, i certificat d'empadronament col·lectiu, en què conste la situació a 31 de desembre de 2022.  
  
En qualsevol moment del procediment es podrà requerir l'aportació dels documents originals justificatius de les circumstàncies al·legades.  
  
7. Amb la presentació telemàtica de la sol·licitud, la persona sol·licitant i el pare, la mare, el tutor o la persona encarregada de la guàrdia i la protecció del sol·licitant, en el cas de ser aquest menor d'edat no emancipat, declaren sota responsabilitat solidària el següent:  
a) Que accepten les bases de la convocatòria per a la qual sol·licita la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentades que la inexactitud en les circumstàncies declarades donarà lloc a la denegació o la revocació de la beca.  
d) Que tenen coneixement de la incompatibilitat d'aquestes beques amb qualsevol altra ajuda o beca per a la mateixa activitat o una similar.  
e) Que la persona sol·licitant no incorre en cap de les circumstàncies recollides en els articles 13 i 34.5 de la Llei 38/2003, de 17 de novembre, general de subvencions.  
8. Els membres computables de la família inclosos en la sol·licitud telemàtica podran atorgar el consentiment a la Conselleria d'Educació, Universitats i Ocupació per a obtindre les dades següents:  
a) Dades necessàries per a determinar el rendiment acadèmic.  
b) Dades necessàries de renda i patrimoni familiars a l'efecte de la concessió d'aquesta beca per mitjà de les administracions públiques corresponents.  
c) El consentiment per a verificar les dades personals en el Sistema de Verificació de Dades de Residència i Identitat i del servei de consulta de dades de residència legal.  
d) La condició de família nombrosa general o especial.  
e) La condició de família monoparental general o especial.  
f) La consulta del grau de discapacitat.  
g) La consulta sobre la condició de persona becada pel ministeri competent en matèria d'educació.  
h) La possessió d'un títol universitari oficial.  
i) Que manifesten la seua conformitat per a rebre comunicacions amb SMS.  
Així mateix, les persones sol·licitants podran atorgar el consentiment per a consultar a les administracions públiques corresponents les dades relatives al compliment de les obligacions tributàries amb l'Administració general de l'Estat, amb l'Administració de la Generalitat i amb la Seguretat Social.  
En el cas de no atorgar aquest consentiment, les persones sol·licitants adjuntaran a la sol·licitud telemàtica la documentació següent:  
a) Certificat d'empadronament de la persona sol·licitant, dins del termini de presentació de sol·licituds.  
b) Certificat de renda de l'exercici 2022, expedit per l'Agència Estatal d'Administració Tributària, de tots els membres computables.  
  
c) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració de l'Estat.  
d) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració de la Generalitat.  
e) Certificat, a nom de la persona sol·licitant, de trobar-se al corrent en el compliment d'obligacions amb la Seguretat Social.  
f) Certificat de béns immobles expedit per la Gerència del Cadastre de tots els membres computables.  
g) Document nacional d'identitat (DNI) o, si és el cas, número d'identitat d'estranger (NIE), de tots els membres computables de més de 14 anys.  
h) En cas de ser família nombrosa, s'haurà d'aportar la còpia del títol en vigor expedit per l'administració corresponent.  
i) En cas de diversitat funcional, s'haurà d'aportar el certificat oficial de discapacitat del membre o els membres de la unitat familiar relacionats en l'article 9.1.c d'aquesta convocatòria.  
j) En cas de ser família monoparental, s'haurà d'aportar la còpia del títol en vigor expedit per l'administració corresponent.  
k) La documentació que acredite la concurrència d'alguna o algunes de les circumstàncies que s'estableixen en els punts quart i cinqué anteriors, si és procedent.  
9. Si la documentació que, si és el cas, s'haja d'adjuntar a la sol·licitud i/o la informació subministrada per les administracions públiques a la qual fa referència el punt 8 anterior fora incompleta o insuficient, es requerirà a la persona sol·licitant per qualsevol mitjà que permeta tindre constància de la seua recepció per l'interessat, perquè, en el termini de deu dies, esmene la falta o acompanye els documents preceptius, amb advertiment que, si no ho fa, es considerarà que ha desistit de la seua sol·licitud, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, i amb els efectes previstos en l'article 21.1 de la llei esmentada. El sol·licitant de la beca podrà indicar en la sol·licitud que vol rebre aquests notificacions, de manera exclusiva, per mitjans electrònics.  
  
Article vint-i-quatré. Termini de presentació de les sol·licituds  
El termini de presentació telemàtica serà d'un mes a partir de l'endemà de la seua publicació en el Diari Oficial de la Generalitat Valenciana.  
En el supòsit que el sol·licitant presente més d'una sol·licitud telemàtica es considerarà vàlida l'última presentada.  
  
Article vint-i-cinqué. Instrucció del procediment  
1. L'òrgan competent per a l'ordenació i instrucció de l'expedient serà la subdirecció general competent en matèria d'universitats, que remetrà a cada universitat les dades de l'alumnat sol·licitant de la beca per a l'estudi i valoració d'aquests.  
2. L'estudi de les dades de l'alumnat sol·licitant i la selecció de possibles persones beneficiàries es realitzarà, en cadascuna de les universitats que integren el sistema universitari valencià, per l'òrgan col·legiat de selecció de becaris a què fa referència l'article 50 de la Resolució de 15 de març de 2023, de la Secretaria d'Estat d'Educació, per la qual es convoquen beques de caràcter general per al curs acadèmic 2023-2024 per a estudiants que cursen estudis postobligatoris. En tot cas, el nombre de membres d'aquests òrgans haurà de ser imparell.  
  
3. De les reunions que realitzen aquests òrgans col·legiats de selecció de persones becàries s'estendrà acta i serà remesa a la Direcció General d'Universitats.  
4. El funcionament d'aquests òrgans s'ajustarà al que disposen les normes incloses a aquest efecte en el capítol II, secció 3, de la Llei 40/2015, d'1 d'octubre, de règim jurídic del sector públic.  
  
Article vint-i-sisé. Proposta de concessió i denegació de beques  
  
1. Les comissions de selecció i l'òrgan instructor podran requerir els documents complementaris que consideren necessaris per a un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a beques.  
2. Les dades contingudes en la declaració de l'Impost sobre la Renda de les Persones Físiques no tindran valor vinculant per a l'Administració educativa, excepte en la mesura que pogueren ser posteriorment objecte de comprovació per l'Administració tributària.  
3. Els òrgans esmentats sol·licitaran tots els informes que consideren necessaris per a la determinació, el coneixement i la comprovació de les dades en virtut de les quals s'ha de pronunciar la resolució.  
4. Les comissions de selecció estudiaran i comprovaran les sol·licituds i elevaran a la persona titular de la Direcció General d'Universitats, per mitjà de l'òrgan instructor, la relació de persones beneficiàries d'aquestes beques que proposen, acompanyada d'un resum econòmic que permeta conéixer quin és l'import global de les beques que es proposa concedir i de les actes de les reunions realitzades pels òrgans col·legiats de selecció de persones becàries. Aquesta relació es confeccionarà en suport paper i informàtic, s'indicarà l'alumnat proposat per a concessió o denegació i, si és el cas, s'indicarà els motius d'aquesta, segons les instruccions impartides per la Direcció General d'Universitats.  
  
Article vint-i-seté. Termini de resolució i notificació  
1. La persona titular de la direcció general competent en matèria d'universitats, a la vista de la proposta de la comissió, resoldrà motivadament el procediment de concessió i denegació de les beques, per delegació del conseller, i ordenarà publicar les llistes de sol·licitants als quals es concedix o es denega la subvenció en el Diari Oficial de la Generalitat Valenciana. Aquesta resolució i la seua notificació, que posarà fi a la via administrativa, haurà de ser dictada en el termini màxim de sis mesos a partir de l'endemà de la publicació d'aquesta convocatòria.  
2. La resolució del procediment es notificarà a les persones interessades segons el que es disposa en l'article 40 de la Llei 39/2015, d'1 d'octubre, del procediment administratiu comú de les administracions públiques. La pràctica d'aquesta notificació s'ajustarà a les disposicions incloses en l'article 45.1.b de la llei esmentada; es publicaran en la pàgina web de la Conselleria que s'indica a continuació, les llistes de sol·licituds de beca estimades i desestimades:  
https://ceice.gva.es/va/web/universidad/ayudas-y-becas  
  
Article vint-i-huité. Recursos  
Contra aquesta resolució, que posa fi a la via administrativa, podrà interposar-se amb caràcter potestatiu recurs de reposició davant del conseller d'Educació, Universitats i Ocupació en el termini d'un mes comptat des de l'endemà de la seua publicació en el Diari Oficial de la Generalitat Valenciana, d'acord amb el que es preveu en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar directament recurs contenciós administratiu en el Tribunal Superior de Justícia de la Comunitat Valenciana en el termini de dos mesos comptats a partir de l'endemà de la publicació en el Diari Oficial de la Generalitat Valenciana, d'acord amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 7 de novembre de 2023.- El conseller d'Educació, Universitats i Ocupació: José Antonio Rovira Jover.